Asia C-251/94

Eduardo Lafuente Nieto

vastaan

Instituto Nacional de la Seguridad Social (INSS) ja

Tesorería General de la Seguridad Social (TGSS)

Tribunal Superior de Justicia de la Comunidad Autónoma del País Vascon esittämä ennakkoratkaisupyyntö

”Sosiaaliturva — Työkyvyttömyys — Asetuksen (ETY) N:o 1408/71 46 ja 47 artikla — Etuuksien laskeminen”

Julkisasiamies A. La Pergolán 20 päivänä kesäkuuta 1996 antama ratkaisuehdotus I-4190

Yhteisöjen tuomioistuimen (viides jaosto) 12 päivänä syyskuuta 1996 antama tuomio I-4214

Tuomion tiivistelmä

Siirtotyöläisten sosiaaliturva – Työkyvyttömyysvakuutus – Etuuksien laskeminen – Kansallinen lainsäädäntö, jossa etuuksien määrä on riippumaton vakuutuskausien pituudesta – Asetuksen (ETY) N:o 1408/71 46 artiklan 2 kohdan c alakohdassa jäsenvaltiolle asetettu kielto käyttää ybteenlaskemisessa ja prorata-säännön soveltamisessa ennen riskin toteutumista täyttyneiden vakuutus- tai asumiskausien kokonaispituutta, jos se on pitempi kuin tämän valtion lainsäädännössä vaadittu enimmäiskausi täyden etuuden saamiseksi – Kyseisen säännöksen soveltumattomuus tällaiseen lainsäädäntöön

Siirtotyöläisten sosiaaliturva – Työkyvyttömyysvakuutus – Etuuksien laskeminen – Kansallinen lainsäädäntö, jossa etuuden määrä lasketaan viitekauden vakuutusmaksun perusteiden keskiarvon perusteella – Soveltaminen työntekijään, joka on tullut työkyvyttömäksi jäsenvaltiossa, jonka lainsäädäntö on erityyppinen kuin sovellettava lainsäädäntö, ja joka ei ole maksanut vakuutusmaksuja sovellettavan lainsäädännön mukaisesti viitekauden ajalta – Vakuutusmaksun perusteiden keskiarvon laskeminen vain niiden vakuutusmaksujen perusteella, jotka on maksettu sovellettavan lainsäädännön mukaisesti – Etuuden teoreettisen määrän tarkistaminen ja korottaminen ybteenlaskemisessa ja prorata-säännön soveltamisessa siinä määrin kuin tämä on tarpeen sen välttämiseksi, että asianomaista henkilöä kohdellaan epäedullisesti sen vuoksi, että hän on käyttänyt oikeuttaan vapaaseen liikkuvuuteen

Asetuksen (ETY) N:o 1408/71, sellaisena kuin se on muutettuna ja ajan tasalle saatettuna asetuksella (ETY) N:o 2001/83 ja mukautettuna Espanjan ja Portugalin liittymisehdoista ja perustamissopimusten mukautuksista tehdyn asiakirjan liitteessä I olevalla VIII osalla, 47 artiklan 1 kohdan e alakohtaa sovelletaan sellaiseen Espanjan lainsäädännössä säädetyn kaltaiseen työkyvyttömyysetuuksien laskentajärjestelmään, jossa etuudet lasketaan vakuutusmaksun perusteiden keskiarvon perusteella pääsääntöisesti siten, että eläkkeen määrä määräytyy sen perusteella, minkä suuruinen työntekijän vakuutusmaksun perusteiden keskiarvo on ollut tietyn viitekauden aikana, joka edelsi välittömästi työkyvyttömyyden ilmaantumista.

Asetuksen (ETY) N:o 1408/71 47 artiklan 1 kohdan e alakohtaa on tulkittava perustamissopimuksen sen tavoitteen mukaisesti, joka on vahvistettu perustamissopimuksen 51 artiklassa, jossa edellytetään erityisesti sitä, että siirtotyöläisten sosiaaliturvaetuuksien määrää ei vähennetä sen vuoksi, että he ovat käyttäneet oikeuttaan vapaaseen liikkuvuuteen. Tämä edellyttää, että sellaisessa tilanteessa, jossa asianomainen henkilö on yhtäältä tullut työkyvyttömäksi jäsenvaltiossa, jonka lainsäädäntö on erityyppinen kuin sovellettava lainsäädäntö, ja toisaalta ei ole maksanut vakuutusmaksuja sovellettavan lainsäädännön mukaisesti siltä ajanjaksolta, joka otetaan huomioon laskettaessa vakuutusmaksun perusteiden keskiarvoa, jonka perusteella etuuden määrä määritellään, tämä keskiarvo on asianomaisen henkilön osalta sama kuin silloin, jos hänellä olisi ollut edelleen velvollisuus maksaa vakuutusmaksuja sovellettavan lainsäädännön mukaan. Siten tällaisessa tilanteessa etuuden teoreettista määrää, joka on määritelty ottaen huomioon ainoastaan sovellettavan lainsäädännön mukaisesti maksetut vakuutusmaksut, on tarkastettava ja korotettava samalle tasolle, jolla se olisi ollut, jos asianomainen henkilö olisi jatkanut työskentelyä samoissa oloissa kyseisessä jäsenvaltiossa.